Studenții UB pasionați de mediu, climă și energie, așteptați să aplice pentru unul dintre BIP-urile din domeniu până pe 31 octombrie 2024

Problemele de mediu și schimbările climatice sunt, în continuare, în topul îngrijorărilor specialiștilor, care caută în permanență soluții și moduri de abordare adecvate lumii în care trăim.
Printre ei se regăsesc și coordonatorii de Programe Intensive Mixte CIVIS, care au pregătit 6 BIP-uri pe teme de mediu și climă, două dintre ele organizate de cadre didactice de la Universitatea din București:
Environmental challenges facing Danube River Basin
Quantifying vulnerability to natural hazards in changing climate patterns. New perspectives and methods
Understanding Earth
Interplay of Landscape, Tectonics and Climate Change in the Mediterranean context
Climate change imprint on a tectonically active landscape
Participatory tools for urban nature planning and management
Majoritatea BIPurilor sunt susținute în limba engleză, iar fiecare program este dezvoltat, organizat și predat de cadre didactice de la cel puțin trei universități membre CIVIS. Programele combină predarea online cu 5 zile de mobilitate fizică într-una dintre țările de reședință ale universităților implicate. În ceea ce privește BIP-urile de mai sus - pentru unul dintre ele, partea de mobilitate fizică va avea loc în Austria, pentru trei dintre programe în Grecia, iar pentru primele două, în România.  
Înscrierile se pot face direct din pagina fiecărui BIP, publicată pe platforma CIVIS. Termenul limită este 31 octombrie 2024. Înainte de a aplica pentru un program, îți recomandăm să consulți calendarul de cursuri, pentru a te asigura că poți participa atât la partea virtuală, cât și la cea fizică - întrucât prezența este obligatorie. În plus, cu mici excepții, principalele documente de preselecție a candidaților sunt CV-ul și Scrisoarea de Motivație, așa că recomandăm responsabilitate în redactarea lor. 
Absolvirea unui BIP este recompensată cu 3-9 ECTS și menționată în pașaportul CIVIS al fiecărui participant. Perioada de mobilitate fizică este susținută financiar din fondurile Erasmus+, cu condiția ca aplicantul să nu beneficieze simultan de altă bursă Erasmus.
Mai multe detalii sunt disponibile pe pagina dedicată.
